偈五十三首  其一五
作者：釋克勤
朝代：宋

paragraphs: 玄機獨唱，截斷衆流。
擺撥不拘，更無回互。
直饒釋迦彌勒，不敢當頭著眼。
倚天長劍，凜凜神威。
杲日當空，澄澄光彩。
無物不爲妙用，無法不是真乘。
控佛祖大機，廓人天正眼。
當陽顯示，只貴知歸。
纔涉思量，白雲萬里。
今日人天普集，對衆分明剖露。
一處真，千處百處一時真。
一句透，千句百句一時透。
拈起也，乾坤岌嶪。
放下也，海晏河清。
不拈不放，萬仞峰頭高著眼，大千世界一浮漚。